รองนายกรัฐมนตรีและรัฐมนตรีว่าการกระทรวงการต่างประเทศ กล่าวถ้อยแถลงในงานวันวิสาขบูชาโลก
นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ กล่าวถ้อยแถลงผ่านวีดิทัศน์ในงานวันวิสาขบูชาโลก ประจำปี 2564 จัดโดยคณะผู้แทนถาวรไทยประจำสหประชาชาติ ณ นครนิวยอร์ก ร่วมกับคณะผู้แทนถาวรศรีลังกาประจำสหประชาชาติ ณ นครนิวยอร์กในโอกาสนี้ รองนายกรัฐมนตรีและรัฐมนตรีว่าการกระทรวงการต่างประเทศ ชี้ว่า  ประเทศไทยน้อมนำหลักปรัชญาของเศรษฐกิจพอเพียงเป็นแนวทางในการพัฒนาประเทศอย่างยั่งยืน ซึ่งเป็นแนวทางการพัฒนาที่ตั้งอยู่บนพื้นฐานของทางสายกลาง ควบคู่ไปกับขับเคลื่อนโมเดลเศรษฐกิจ Bio-Circular-Green (BCG) เพื่อให้การพัฒนาประเทศดำเนินไปอย่างสมดุลระหว่างการพัฒนาทางเศรษฐกิจ และการรักษาสิ่งแวดล้อม ทั้งนี้ ประเทศไทยพร้อมจะขยายความร่วมมือในบริบทของ “SEP for SDGs Partnership” และ “โมเดลเศรษฐกิจ BCG” ไปยังประเทศต่างๆ ที่สนใจนอกจากนี้ รองนายกรัฐมนตรีและรัฐมนตรีว่าการกระทรวงการต่างประเทศ ย้ำด้วยว่า คำสอนในพระพุทธศาสนาที่มุ่งส่งเสริมความเอื้ออาทรและความสามัคคี สอดคล้องกับบริบทของโลกในปัจจุบัน ที่ทุกประเทศต่างต้องเผชิญกับสถานการณ์ที่เปลี่ยนแปลงไปอย่างรวดเร็วท่ามกลางความท้าทายใหม่ ประเทศสมาชิกของสหประชาชาติ จึงควรร่วมแรงร่วมใจกัน ละการเผชิญหน้าและหยิบยื่นไมตรีจิตให้แก่กัน เพื่อนำพาให้ทุกประเทศสามารถสร้างสรรค์สังคมโลกที่ฟื้นตัวได้เร็ว เสมอภาคและยั่งยืน